section_heading: Povijesni i književni kontekst
paragraph_text: Tjedni provedeni u zatvoru potaknuli su Kouroumu da svoja iskustva i razmišljanja zabilježi u literarnom obliku. Tako je nastao njegov prvi književni uspjeh Sunca nezavisnosti koji prenosi sveopće razočaranje naroda vlašću u državi. Nažalost, Kourouma je izdavača pronašao tek u Kanadi zbog odvažnog korištenja francuskog jezika. Njegov roman prvijenac ilustrira društvenu i političku krizu koja je pogodila zemlju, a posebice narod Mandinka koji gube politički prestiž s dolaskom nezavisnosti. Roman sadrži i autobiografske motive jer je i sam Kourouma bio pripadnik ovog naroda te je upoznat s njegovim običajima. Roman je dočekan s mnogo osuda zbog svojeg jezičnog izražaja, no one su ubrzo zamijenjene pohvalama afričkih kritičara koji su u njemu prepoznali obranu jedinstvene afričke kulture jezikom koji reflektira izmiješanost raznih kultura i dugogodišnju povezanost između Francuske i njezinih kolonija u Africi.